b'\n_START_ARTICLE_\nSynninlukko\n_START_PARAGRAPH_\nSynninlukko on rotko lounaisessa Keski-Suomessa J\xc3\xa4ms\xc3\xa4n ja J\xc3\xa4ms\xc3\xa4nkosken v\xc3\xa4lill\xc3\xa4._NEWLINE_Synninlukon nimen arvellaan juontuvan syntien sijaan syntym\xc3\xa4st\xc3\xa4. Sen nimi lienee muinoin ollut muotoa Synnyinlukko, syntym\xc3\xa4rotko. Isonvihan aikana pakolaiset hakivat suojaa Synninlukosta. Aikoinaan my\xc3\xb6s virkavaltaa paossa olleet rosvot hy\xc3\xb6dynsiv\xc3\xa4t Synninlukon tarjoamaa suojaa.\n_START_SECTION_\nGeologia\n_START_PARAGRAPH_\nSynninlukon leveys on noin 50 metri\xc3\xa4. Se on muodostunut kallioper\xc3\xa4n luoteis\xe2\x80\x93kaakkoissuuntaiseen ruhjeeseen ja sen syvyys on 10\xe2\x80\x9320 metri\xc3\xa4. Luoteisp\xc3\xa4\xc3\xa4ss\xc3\xa4\xc3\xa4n se madaltuu korpijuotiksi. Synninlukon kallioper\xc3\xa4 on graniittia._NEWLINE_Synninlukossa vallitsee mereinen mikroilmasto, joka tasoittaa kes\xc3\xa4n korkeita \xc3\xa4\xc3\xa4ril\xc3\xa4mp\xc3\xb6tiloja. Ilmankosteus on korkeampi kuin avomaalla. Synninlukon rotkoilmasto on suosiollinen lehtokasveille: siell\xc3\xa4 viihtyy muun muassa konnanmarja, k\xc3\xa4enkaali, lehtoarho, mets\xc3\xa4orvokki, oravanmarja, sudenmarja ja velhonlehti.\n_START_SECTION_\nLegendat\n_START_PARAGRAPH_\nRotkossa on pieni l\xc3\xa4hde, josta saa juomavett\xc3\xa4. L\xc3\xa4hde on ollut tarinan mukaan niin syv\xc3\xa4, ett\xc3\xa4 kun mullikka on pudonnut siihen rotkon reunalta, se on l\xc3\xb6ytynyt J\xc3\xa4ms\xc3\xa4njoesta, hurjimpien kertomusten mukaan jopa P\xc3\xa4ij\xc3\xa4nteest\xc3\xa4.\n_START_SECTION_\nMuuta\n_START_PARAGRAPH_\nJ\xc3\xa4ms\xc3\xa4n seudulla on my\xc3\xb6s toinen Synninlukko-niminen rotko, Surmaj\xc3\xa4rven Synninlukko.'